b'\n_START_ARTICLE_\nLietuvos bankas\n_START_PARAGRAPH_\nLitauens bank (lit: Lietuvos bankas) er sentralbanken i Litauen.\n_START_SECTION_\nHistorie\n_START_PARAGRAPH_\nBanken har sine r\xc3\xb8tter tilbake til 1768, da Litauen og Polen var i union. Seimasen (Litauens parlament) etablerte da en nasjonalbank for \xc3\xa5 utstede penger, denne fikk navnet \xc2\xabBank Polski i Litewski\xc2\xbb. Arbeidet med denne banken startet i 1792, men ble ikke fullf\xc3\xb8rt. Litauen ble delt mellom Russland og Preussen i 1795, og opph\xc3\xb8rte \xc3\xa5 eksistere som egen stat i over et \xc3\xa5rhundre. _NEWLINE_Etter sin uavhengighet fra Russland i 1918 gikk det noen \xc3\xa5r f\xc3\xb8r Litauen fikk sin egen sentralbank, og de brukte valuta fra flere andre land. De m\xc3\xa5tte bygge opp pengesystemet sitt fra bunnen av, og de etablerte en avtale med den tyske banken \xc2\xabDarlehnkasse Ost\xc2\xbb om \xc3\xa5 bruke tyske mark inntil en egen valuta var p\xc3\xa5 plass. I 1922 fikk imidlertid Tyskland hyperinflasjon, og papirmarken mistet raskt sin verdi (erstattet i 1923 av rentemarken). Dette gjorde at Seimasen raskt vedtok en sentralbanklov og en lov om ny valuta. _NEWLINE_Dermed hadde Litauen egen sentralbank (operativ fra oktober 1922) og egen valuta (innf\xc3\xb8rt 2. oktober). Den f\xc3\xb8rste sentralbanksjefen var professor Vladas Jurgutis. Bankens hovedoppgaver i starten var \xc3\xa5 utstede valuta, regulere omsetningen og flyten av valuta, og sikre et stabilt pengesystem. _NEWLINE_I 1940 ble Litauen okkupert av Sovjetunionen, dermed ble sentralbanken en del av det sovjetiske banksystemet. _NEWLINE_I forbindelse med at de erkl\xc3\xa6rte seg uavhengig fra Sovjetunionen 11. mars 1990 ble sentralbanken p\xc3\xa5 nytt etablert (etablert 1. mars), og litaen gjeninnf\xc3\xb8rt. Den f\xc3\xb8rste produksjonen av penger ble gjort i utlandet; 31. oktober 1991 kom den f\xc3\xb8rste forsendelsen av mynter fra Storbritannia, og 29. november kom den f\xc3\xb8rste forsendelsen av sedler fra USA.  _NEWLINE_I dag er banken selvstendig i forhold til regjeringen, og styrer etter hovedprinsippet om lav og stabil inflasjon. Sentralbankstyret best\xc3\xa5r av en leder, to nestledere og to medlemmer, og under seg har de 11 faglig orienterte divisjoner og 5 stabsfunksjoner. I tillegg har de avdelingskontorer i Kaunas og Klaipeda.\n_START_SECTION_\nEuro\n_START_PARAGRAPH_\nSiden Litauen er medlem av EU, er ogs\xc3\xa5 sentralbanken medlem av ESSB \xe2\x80\x93 Det europeiske systemet av sentralbanker og Eurosamarbeidet. P\xc3\xa5 denne m\xc3\xa5ten har banken innflytelse p\xc3\xa5 pengepolitikken og den \xc3\xb8konomiske politikken b\xc3\xa5de i Litauen og i EU.\n_START_SECTION_\nSentralbanksjef\n_START_PARAGRAPH_\nPr august 2018 er Vitas Vasiliauskas sentralbanksjef. Han har hatt denne stillingen siden 2011, og startet sin andre termin i april 2016.'